2025-02-12 Pranešimas žiniasklaidai

**Suomijos ekspertai pateikė svarbias įžvalgas dėl giluminio atliekyno įrengimo Lietuvoje**

**Ignalinos atominės elektrinės (IAE) užsakymu suomių bendrovė „Posiva Solutions Oy“ parengė tarpinį vertinimą ir techninius sprendimus, susijusius su kristalinio pamato uolienų tinkamumu Lietuvoje, įgyvendinant giluminio radioaktyviųjų atliekų atliekyno projektą. Šie vertinimai padės parinkti tinkamiausią vietą giluminiam atliekynui ir įgyvendinti efektyviausius inžinerinius sprendimus, užtikrinant ilgalaikę radioaktyviųjų atliekų saugą.**

Giluminio atliekyno įrengimo kristalinio pagrindo uolienose koncepcijos apraše įvertinta ir išanalizuota šioje geologinėje formacijoje esančių uolienų įvairovė, jų savybės, parametrų tinkamumas. Vystant giluminio atliekyno projektą, didžiausias dėmesys skiriamas būtent Lietuvos giluminei geologijai, kadangi šio statinio įrengimo potencialios vietos parinkimą didžiąja dalimi nulems geologinių formacijų tinkamumas.

„Žengiame dar vieną svarbų žingsnį pirmyn, nuosekliai įgyvendinant šį sudėtingą ir ilgalaikį projektą. Suomijos ekspertų ilgametės kompetencijos šioje srityje mums leidžia formuoti tvirtą metodologinį pagrindą būsimiems darbams. Pilnai parengta koncepcija taps tuo dokumentu, kuris ne tik apibrėžia technines galimybes, bet ir nustato gaires tolesniems giluminio atliekyno projekto etapams, įskaitant vietos parinkimą ir techninius sprendimus”, - sako Lietuvoje vystomo giluminio atliekyno projekto vadovas Andrius Vyšniauskas.

„Posiva Solutions Oy“ ekspertai taip pat išanalizavo ir aprašė pagrindinius inžinerinius giluminio atliekyno komponentus bei technines priemones, kurios ateityje turės tiesioginį poveikį tiek statybos, tiek eksploatavimo etapams. Tai apima prieigos galerijas, šalinimo zonas, šachtas statybai, inžinerinių barjerų medžiagas bei jų savybes, taip pat technologijas, skirtas ilgaamžių radioaktyviųjų atliekų talpinimui.

Koncepcijos apimtyje taip pat numatyta parengti bendrąjį giluminio atliekyno projekto įgyvendinimo planą ir biudžetą, nustatyti pagrindinę infrastruktūrą. Galutiniame apraše ekspertai pateiks išvadas ir rekomendacijas, kurios bus svarbios tolimesnių projekto etapų įgyvendinimui.

Rengiant koncepciją paslaugos teikėjas vadovaujasi Lietuvos Respublikos teisės aktais, reglamentuojančiais radioaktyviųjų atliekų tvarkymą, TATENA rekomendacijomis, aktualiąja pasauline praktika ir atsižvelgiant į specifines Lietuvos sąlygas.

„Posiva Solutions Oy“ yra suomių bendrovės „Posiva Oy“ dukterinė įmonė, vykdanti mokslinius tyrimus ir plėtrą, vietos parinkimą, projektavimą radioaktyvių atliekų tvarkymo srityje. Ta pati „Posiva Oy“ yra pirmoji pasaulyje įrengusi „Onkalo“ giluminį atliekyną Suomijoje.

Kristalinis pamatas – viena iš potencialiai tinkamų geologinių formacijų giluminio atliekyno įrengimui Lietuvoje. Lyginant su kitomis formacijomis – tai seniausios, skirtinguose gyliuose nuo žemės paviršiaus slūgsančios uolienos.

Kita potencialiai tinkama radioaktyviųjų atliekų giluminio atliekyno įrengimui geologinė formacija - molis, kurio geologinės aplinkos tinkamumo koncepciją jau yra parengusi taip pat suomių bendrovė „Posiva Solutions Oy“.

Giluminis atliekynas, kuriame ateityje bus galutinai sutvarkytas panaudotas branduolinis kuras ir kitos ilgaamžės radioaktyviosios atliekos, yra vienintelis tvarus ir galutinis tokių atliekų sutvarkymo būdas. Labiausiai pažengusios nacionalinių GA projektų vystyme [užsienio šalys](https://www.iae.lt/veikla/giluminis-radioaktyviuju-atlieku-atliekynas/911#c-70) – jau minėta Suomija, o taip pat Švedija, Prancūzija, Šveicarija, Belgija ir Kanada.

Daugiau informacijos apie giluminio atliekyno projektą galima rasti IAE interneto [svetainėje](https://www.iae.lt/veikla/giluminis-radioaktyviuju-atlieku-atliekynas/911).

**Kontaktinis asmuo:**

Saulius Jansonas

Komunikacijos projektų vadovas

VĮ Ignalinos atominė elektrinė

E-paštas: saulius.jansonas@iae.lt